**Beirniadaeth Cystadleuaeth 337**

**Beirniad: Neil Rosser**

*Y lle rhwng môr a mynydd gan Cerdyn Post.*

*Safle - Cyntaf.*

Y peth cyntaf i nodi yw cymaint wnes i fwynhau darllen y delyneg yma.

Fe ddarllenais y darn sawl gwaith a darganfod rhywbeth newydd i danio dychymig neu dynnu gwen pob tro. Nid yw'r cyfansoddwr wedi gwastraffu geiriau o gwbl. Mae'n ddiddorol ac yn llawn dychymig heb fod yn rhy flodeuol.

 Mae'r pennill agoriadol yn gosod y lleoliad ar gyfer y darn sef ystafell myfyriwr newydd sydd yn gadael diogelwch cartref a mentro i fyd addysg uwch. Ceir cymariaethau hyfryd fel "muriau bythol wyrdd y mynyddoedd" a "ffrensi tonau'r môr." Mae'n mynd a fi'n nol i ddyddiau hapus yn y Coleg ger y lli a neuadd John Williams Aberystwyth yn benodol.

 Nid yw'r profiad o fod yn fyfyriwr newydd yn fêl i gyd gyda'r ystafell yn le cyfleus i gilio "fel meudwy yn ei gragen" wrth i'r awdur ceisio llywio'r daith niwlog a phontio rhwng llencyndod ac oedolaeth - "â minnau’n gwasgu fy ffordd drwy’r bennod newydd."

 Mae'r darn yn mynd ymlaen i ddisgrifio sut mae'r ystafell yn troi o fod yn le i gilio i fod yn lloches gyda'r waliau yn adrodd helyntion cyn tenantiaid - "y waliau'n sisial holl gomedïau a dramâu" cyn myfyrwyr.

 Diweddglo'r darn yw'r disgrifiad hyfryd o adael yr ystafell yng ngofal y myfyriwr newydd nesaf a gadael bywyd Coleg a "challio ac ymddwyn fel oedolyn." Ond cyn hynny ceir fy hoff linellau o'r darn sef "mae olion gwanwyn ei'n bywydau yn byw yn y staenau alcohol, mae alawon caneuon y côr yn dal i suo yn y waliau" - Gwych.

 Darn sydd yn llawn cymariaethau dychmygus a sawl metaphor pwerus. Disgrifiad gwych o fywyd Coleg cynnar pob un ohonom.

 Llongyfarchiadau mawr i Cerdyn Post sydd yn llawn haeddu'r wobr gyntaf.